50 Jaar gelede in Die Oosterlig | 17 November 1971 | Netwerk24
50 Jaar gelede in Die Oosterlig | 17 November 1971
Voorbladfoto-byskrif: Die deftige swaar geborduurde mantel, septer en kroon waarmee Mej. P.E. 1972 op Nuwejaarsdag gekroon sal word, word nou by 'n winkel in die Hoofstraat vertoon. By die geleentheid van die kroning van Mej P.E. in die Koningstrand-amfiteater sal die mantel op 'n hoë "troon" gereed wees en die kroon en septer sal deur "hofknapies" op fluweelkussings aangebied word. Inskrywingsvorms vir die gewilde jaarlikse kompetisie is by verskillende sentrums verkrygbaar en verskyn ook in Die Oosterlig.
Minder blankes: In die Kaap-Middellandstreek was daar in 1970 20 000 minder blankes as in 1904. Daarenteen het die Kleurlinge in die gebied met 47 000 en die Bantoes­ met 160 000 vermeerder. So sê prof. J.B. McDaniël van die Rhodes-universiteit. Hy het die afgevaardigdes na die jaarkongres van die Kaap-Middellandse Ontwikkelingsvereni-ging oor die sosio-ekonomiese omstandighede in die streek vandag in Port Elizabeth toegespreek.
In die Astra: The Last Run met George C. Scott. Die tema van die rolprent is die misdaadlewe van Europa. Daar is die gebruiklike geweld, slaapkamertonele en intrige. Miskien is die rol wat Scott vertolk, nie so 'n bekende faset van die misdaadlewe nie. Dit maak die rolprent meer interessant. Teen die einde is 'n mens nogal getref met die feit dat misdadigers tog maar mense bly, wat op hul eie manier hul menslikheid betoon.